Rumah Juang Anjir Serapat

Rumah Juang Anjir Serapat ngintu rumah tuha nang barsajarah, andakannya di Kelurahan Anjir Serapat, Kecamatan Kapuas Timur, Kabupaten Kapuas, Kalimantan Tengah. Rumah panggung kayu ngini dijadiakan Cagar Budaya di Provinsi Kalimantan Tengah karana manjadi saksi parjuangan urang Kapuas rahatan hahanyaran kamerdekaan Republik Indonesia.

 Sajarah 
Rumah Juang Anjir Serapat ngini jadi tampat panting wayah parlawanan urang Banua mahadapi pasukan Balanda rahatan awal kamerdekaan. Di rumah ngini, bulan Desember tahun 1945, pasukan NICA manyarang masuk ka wilayah Anjir Serapat. Rumah ampun kaluarga H. Amberi ngini dijadiakan markas Laskar Pejuang Republik Indonesia nang dikatuai oleh Dahlan Karim nah maulah kadudukan rumahnya tu panting banar dalam kagiatan parjuangan. Rahat kajadian nitu, syahidlah H. Amberi anak partama H. Mastur nang umpat baparang gasan kamerdekaan wayah Indonesia hanyaran merdeka 17 Agustus 1945.

 Peristiwa Penyerangan 1945 
Paristiwa panyarangan Desember 1945 ngini sabab musababnya garakan buhan pajuang lukal bubuhan Batalion Divisi IV ALRI nang batugas mampartahankan wilayah Kapuas. Adanya pajuang di Anjir Serapat sampai habarnya ke buhan Belanda ulih mata-mata nang badiam di kampung. Pas dapat lapuran, pasukan Balanda langsung badadas manuju rumah H. Amberi, wan langsung manyarang.

H. Amberi gugur bada sidin sambahyang Dhuha. Rahat sarangan tu, sidin di rumah lawan kuitan bini Hj. Amnah, lawan dua anaknya, Saidah Fatimah wan Husin Kadri. Buhan pajuang lain di luar rumah sudah barusaha manahan, tapi sabab sanjata nang ada kada cukup, akhirnya mundur ka dalam hutan. H. Amberi haja nang tatap begana di dalam rumah, mantap hati manyangga lawan senjata seadanya. Kuitan bini lawan dua anaknya basembunyi di bawah ranjang di kamar. H. Amberi awalnya di situ jua, tapi lalu pindah ka balik pintu nang manyambungakan ruang tamu lawan ruang tengah. Dari situlah inya terus manyangga. Pasukan Balanda pamulaannya manembaki dari halaman, lalu bamaju sampai pas di hadapan pintu rumah. Dari situ, rumahnya dibararut lawan senjata mesin. Dalam tambakan nang batarusan ngintu H. Amberi akhirnya gugur syahid. Bekas pelurunya masih tarlihat di dinding rumah sampai wayahini.

 Arsitektur 
Rumah Juang Anjir Serapat bantuknya rumah panggung kayu nang gayanya klasik, kada sama lawan rumah panggung khas Kalimantan Tengah karancakannya. Gaya rumahnya mirip gaya kolonial karana jendela-jendela persegi panjang di hadapan wan di higa, dicat warna kuning kalam, atap sirap tua nang maulah barasa nuansa sajarahnya. Rumah ngini dibangun awalnya ganalnya kurang lebih 9 × 20 meter ulih H. Mastur, kai kaluarga pewaris. H. Mastur ngini bagawi sabagai patani wan jua dukun sunat, nang baisi kabun luas di Anjir Serapat. Umur rumah ngini dipakirakan sudah labih satahun abad, sasuai lawan lamanya keluarga H. Mastur bagana disana.

 Monumen Wan Taman Makam Pahlawan 
Pamarintah daerah mambangun Monumen Pahlawan di depan Rumah Juang Anjir Serapat gasan maingati parjuangan H. Amberi. Monumen ngini dibangun rahat Gubernur Kalimantan Tengah W.A. Gara, tahun 1980. Di belakang monumen ngini ada Taman Makam Pahlawan (TMP) Surya Candra, wadah bekuburnya buhan pejuang kampung, tamasuk H. Amberi lawan Ideris Mayusuf.

 Referensi